*ОСНОВНО УЧИЛИЩЕ „ЛЮБЕН КАРАВЕЛОВ” – БУРГАС*

УТВЪРЖДАВАМ:

ПЕПА МАРЧЕВА:……………………..

*Директор*

ЕТИЧЕН КОДЕКС

за поведението на учителите, служителите и работниците в ОУ”Л.КАРАВЕЛОВ” – Бургас

**НАСТОЯЩИЯТ ПЛАН Е ПРИЕТ НА ЗАСЕДАНИЕ НА ПЕДАГОГИЧЕСКИЯ СЪВЕТ С ПРОТОКОЛ № 9 /13.09.2019 г.**

ГЛАВА ПЪРВА

Общи положения

Чл.1. (1) Настоящият кодекс определя етичните правила за поведение на учителите, служителите и работниците в ОУ” Л.Каравелов”- Бургас и има за цел да повиши общественото доверие в техния морал и професионализъм, както и да издигне престижа на учебното заведение,

(2)Настоящият кодекс има за цел да формира организационна култура, спомагаща за утвърждаване на доброто име на училището, както и да повишава общественото доверие в професионализма и морала на учителите, служителите и работниците.

Чл.2. (1) Дейността на учителите, служителите и работниците от ОУ” Л.Каравелов”- Бургас се осъществява при спазване принципите на законност, лоялност, честност, безпристрастност, политическа неутралност, прозрачност, отговорност и отчетност.

(2) Всеки учител, служител и работник е длъжен да изпълнява служебните задължения, като:

* Спазва действащото в Република България законодателство;
* Осъществява действия, предлага и взема решения, водещи до елиминиране на произвола и до укрепване на доверието към просветната институция;
* Се отнася любезно, възпитано и с уважение към всеки, зачитайки правата и достойнството на личността и не допуска каквито и да са прояви на дискриминация;
* Следва поведение, което не накърнява престижа на училището, както при изпълнение на служебните задължения, така и в своя обществен и личен живот;
* Изпълнява възложените му функции и осъществява дейността си компетентно, обективно и добросъвестно като се стреми непрекъснато да подобрява работата си в интерес на гражданите и защитава интересите на училището.

ГЛАВА ВТОРА

Ценности и компетентности

Чл.3. Базовите ценности, изповядвани от училището са:

1. Компетентност - учителят, служителят и работникът притежава знания, умения, и квалификацията на заеманата длъжност.
2. Ефективност - учителят, служителят и работникът постига максимални резултати от труда при минимално физическо и психическо усилие и разход на ресурси.
3. Отговорност и изпълнителност - учителят, служителят и работникът имат развито чувство за дълг при изпълнение на трудовите си задачи.
4. Услужливост - учителят, служителят и работникът са услужливи към търсещите информация, услуги или съдействие.
5. Вежливост - учителят, служителят и работникът имат устойчиво и любезно поведение.
6. Честност - учителят, служителят и работникът коректно представят своята гледна точка.
7. Лоялност - учителят, служителят и работникът се отнасят почтено и уважително към институцията.
8. Подходящ външен вид - учителят, служителят и работникът се стремят да изглеждат по начин, съответстващ на средата, в която работят.

Чл.4. Училището се стреми към постигане на :

1. Максималните резултати в образователно - възпитателната работа.
2. Обществено призвание - създаване на привлекателна визия на училището.
3. Полезност за обществото — подпомагане на обществено-икономическото развитие на страната ни.
4. Колегиални отношения - изграждане на взаимноприемливи отношения между всички членове на организацията.

Чл.5. Всеки учител и служител е длъжен да познава и спазва:

1. Специфичните за образователната система нормативни документи.
2. Закона за класифицираната информация.
3. Закона за закрила от дискриминация.
4. Етичен кодекс на работещите с деца.
5. Вътрешноучилищните документи - правилници, правила, инструкции, инструктажи и други.

ГЛАВА ТРЕТА

Взаимоотношения с ученици, колеги, родители и граждани

Чл.6. Учителят, служителят и работникът предоставят качествени услуги, достъпни за всички, като изпълняват задълженията си безпристрастно и без предупреждение, създавайки условия на равнопоставеност на разглежданите случаи и засегнатите лица.

Чл.7. Учителят, служителят и работникът участват активно в процеса на подобряване качеството на предлаганите услуги, като се отнасят внимателно и открито, с необходимото уважение и отзивчивост към всеки един от тях и техните искания. Те са длъжни да имат поведение, което не провокира конфликтни ситуации, а при възникването им, да се стремят към безболезнено разрешаване, като контролират емоциите и реакциите си, независимо от обстоятелствата и държанието на външните лица.

Чл.8. Учителят, служителят и работникът зачитат правата на всички ученици, колеги, родители, и граждани, независимо от тяхната политическа, идеологическа, расова, религиозна и етническа принадлежност, като се въздържа от дискриминационни действия и показва добро възпитание, уважение и внимателно отношение към всички.

Чл.9. Учителят, служителят и работникът са длъжни да изпълняват своите задължения законосъобразно, своевременно и точно, добросъвестно и безпристрастно. Те са длъжни да предоставят необходимата информация при спазване на действащото законодателство.

Чл.10. Учителят, служителят и работникът са длъжни да опазват данните и личната информация, станали им известни при или по повод изпълнението на служебните им задължения.

Чл.11. Учителят, служителят и работникът отговарят на поставените им въпроси и изпълняват поставените им задачи, съгласно длъжностната си характеристика като при необходимост пренасочват проблема към съответното компетентно лице.

 Чл.12. (1) В своите колегиални взаимоотношения учителите, служителите и работниците се ръководят от принципите на лоялност, взаимно уважение, сътрудничество и йерархична подчиненост.

1. Учителят, служителят или работникът няма право да уронва доброто име или поставя под съмнение професионализма на колегите си чрез неуместни изявления или действия.
2. Недопустимо е отправянето на обиди между учители, служители и работници, както и дискриминационни прояви в отношенията помежду им.

Чл.13. Учителят, служителят или работникът е длъжен да помага на колегите си за изпълнение на техните служебни задължения в рамките на своята компетентност и функции.

Чл.14. При възникване на спорове между колеги, същите следва да се решават в рамките на добрия тон като е недопустимо това да става в присъствието на външни лица.

Чл.15. В отношенията си с колеги, всеки един учител, служители или работник е длъжен да проявява уважение и коректност, като не допуска поведение, което накърнява достойнството и правата на личността.

Чл.16. Със своето лично поведение и чувство на отговорност учителят, служителят и работникът трябва да дава пример на останалите си колеги, а ръководството и директорът на своите подчинени.

Чл.17. Учителят, служителят или работникът се отнасят с учениците, техните родители и граждани с нужното уважение, като не накърнява достойнството им, не създават конфликти, не нарушават правата им и не ги дискриминират.

ГЛАВА ЧЕТВЪРТА

Професионално поведение

Чл.18. Учителите, служителите и работниците подпомагат ръководството на училището, проявявайки висок професионализъм, безпристрастност и активност, както при разработването и провеждането на политиката на Министерството на образованието и науката (МОН), така и при осъществяването на неговите правомощия.

Чл.19. При изпълнение на своите задължения, учителят, служителят и работникът се придържа към лоялно поведение и почтеност в действията си като създава увереност у ръководителя, чиято дейност подпомага, че може да му се довери и да разчита на него.

 Чл.20. Учителят, служителят и работникът изпълнява задълженията си честно и безпристрастно, като не допуска пристрастия да му влияят.

Чл.21. Учителят, служителят или работникът изпълнява задълженията и функциите му, вменени му в длъжностната характеристика и стриктно изпълнява актовете и заповедите на горестоящите органи.

Чл.22. Учителят, служителят или работникът изпълняват само законосъобразните нареждания на директора.

Чл.23. Учителят, служителят или работникът споделя открито и честно с директора проблемите, с които се сблъсква в своята работа, както и свои идеи и предложения за тяхното решаване.

Чл.24. Учителят, служителят или работникът следва да противодейства на корупционните прояви и на други неморални такива, които биха уронили престижа и доброто име на училищната институция.

Чл.25. (1) Учителят, служителят или работникът опазва повереното му общинско имущество с грижата на добър стопанин и не допуска използването му за лични цели.

(2) Всеки един от учителите, служителите и работниците може да ползва имуществото, документите и информацията на училището само за осъществяване на служебните задължения.

ГЛАВА ПЕТА

Лично поведение на учителите, служителите и работниците

Чл.26. (1) Учителят, служителят или работникът е длъжен да следва поведение, съобразно законите, с общоприетите морални норми и общочовешки ценности, както и да не уронва престижа на училището и да пази авторитета на институцията, която представлява.

(2) Учителят, служителят или работникът изпълнява добросъвестно трудовите си задължения при спазване на дадените му указания на висшестоящите органи.

Чл.27. Учителят, служителят или работникът се стреми да не предизвиква с поведението си конфликтни ситуации, а при възникването на такива се стреми да ги преустанови или разреши като запазва спокойствие, контролира емоциите и действията си и не допуска участие в скандали и прояви, несъвместими с добрите нрави.

Чл.28. (1) Учителят, служителят или работникът се стреми да декларира точно и навреме данните за определяне на данъчните му задължения и да погасява своевременно финансовите си задължения, така че да не уронва престижа на образователната институция.

(2) Учителят, служителят и работникът трябва да бъде честен и точен по отношение на всякакви финансови въпроси, имащи отношение към професионалните взаимоотношения.

Чл.29. Учителят, служителят или работникът не може да извършва дейности, забранени от закона, както и да получава приходи от забранени със закон дейности.

Чл.30. (1) Учителят, служителят или работникът придобива и управлява личната си собственост по начин, който не поражда никакво съмнение за възползване от служебното си положение.

(2) От учителя, служителя или работника се очаква да избягва сблъсъка между служебните си задължения и личните си интереси.

Чл.31. (1) Учителят, служителят или работникът се стреми да повиши своя професионализъм и квалификация, чрез придобиване на нови знания и умения, свързани с длъжността му и да се старае да развива собствения си потенциал и да постигне увеличаване ефективността и качеството на работата.

(2) Всеки един от учителите, служителите и работниците следва да извършва дейността си компетентно, добросъвестно и отговорно, като се стреми към непрекъснато усъвършенстване и повишаване на своята компетентност.

ГЛАВА ШЕСТА

 Конфликт на интереси

Чл.32. (1) Когато на учителя, служителя и работника е възложена задача, чието изпълнение може да доведе до конфликт на интереси, той е задължен своевременно да информира директора.

(2) Учителите подават декларация до един месец от началото на всяка учебна година, че не са предоставяли образователни услуги срещу заплащане или са предоставяли образователни услуги срещу заплащане, но няма наличие на конфликт на интереси по смисъла на от ЗНП, през предходната учебна година.

(3) Заместник-директорите подават декларация до един месец от началото на всяка учебна година, че не са предоставяли образователни услуги срещу заплащане през предходната учебна година.

Чл.ЗЗ. Учителят, служителят или работникът не трябва да използва своето служебно положение за осъществяване на свои лични или семейни интереси.

Чл.34. Учителят, служителят и работникът, който е напуснал училището, няма право да се възползва, да злоупотребява или изнася информация, която му е станала известна поради или във връзка с длъжността, която е заемал.

ГЛАВА СЕДМА

 Допълнителни разпоредби

Чл.35. Всички констатирани нарушения на настоящия кодекс се разглеждат от комисията по етика към ОУ” Л.Каравелов”-Бургас.

Чл.36. Комисията по етика е съставена от представител на :

1. работодателя;
2. педагогическата колегия;
3. непедагогическата колегия.

ГЛАВА ОСМА

 Заключителни разпоредби

Чл.37. Настоящият Етичен кодекс е разработен въз основа на Вътрешните насоки за осъществяване на счетоводната, финансовата и одитната дейност в системата на средното образование и в ОУ” Л.Каравелов”-Бургас, Етичния кодекс за работещите с деца и влиза в сила от датата на утвърждаването му.

Чл.38. При първоначално постъпване на работа всеки учител, служител или работник е длъжен да се запознае с разпоредбите на настоящия кодекс.

Чл.39. При осъществяване на действия, несъвместими с етичните норми на поведение, учителят, служителят или работникът, който ги е извършил или допуснал, следва сам да се оттегли от работното си място.

Чл.40. При неспазване на нормите на поведение, съдържащи се в Етичния кодекс, всеки учител, служител или работник носи дисциплинарна отговорност съгласно Кодекса на труда.